Nafarroako Parlamentuak, 2017ko irailaren 28an egindako Osoko Bilkuran, honako erabaki hau onetsi zuen: “Erabakia. Horren bidez, Hezkuntza Departamentua premiatzen da irakaskuntza publikoan izandako murrizketak egiaz atzera botatzeko plan bat ezar dezan, epe eta guzti”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“1. Nafarroako Parlamentuak Nafarroako Gobernuko Hezkuntza Departamentua premiatzen du irakaskuntza publikoan izandako murrizketak egiaz atzera botatzeko plan bat ezar dezan, epe eta guzti, hezkuntzako mahai sektorialeko negoziazioaren bidez; bereziki, irakasleen eskola-orduen kopuruari eta ratioak murrizteari dagokienez.

2. Nafarroako Parlamentuak Nafarroako Gobernuko Hezkuntza Departamentua premiatzen du irakaskuntza publikoaren garapena bultza dezan, baliabide gehiago jarriz eta honako antolamendu-neurriak aplikatuz:

– 2018ko Nafarroako Aurrekontu Orokorretan hezkuntzarako aurrekontua handitzea, baliabide material eta giza baliabide gehiago egon dadin.

– Irakaskuntza publikoaren hezkuntza-eskaintza handitzea.

– Eskolatze-araudia aldatzea, lehentasuna emanez ikasleak titulartasun publikoko ikastetxeetan eta familien etxeetatik hurbilen dagoen ikastetxean eskolatzeari.

3. Nafarroako Parlamentuak Nafarroako Gobernua premiatzen du behar diren neurriak har ditzan, Irakasleari Laguntzeko Zentroek pairatutako murrizketa drastikoak baino lehenagoko prestakuntza-jarduera berreskuratzeko”.

Iruñean, 2017ko urriaren 2an

Lehendakaria: Ainhoa Aznárez Igarza